Fratsongeluk eis 17-jarige seunWaldo Nel (17). (Foto: verskaf) “Hy was ŉ besige seun. Hy kon maar net nie stilsit nie.” Só het Wally Nel Donderdag gesê nadat sy seun, Waldo (17), Dinsdag in ŉ frats perdryongeluk naby Lichtenburg in Noordwes dood is. Waldo, ŉ graad 11-leerling aan die Hoërskool Lichtenburg, het op dié noodlottige middag saam met drie maats op ŉ vriendin se ouers se kleinhoewe gaan perdry. Nel het sy seun, wat nie ŉ ervare ruiter was nie, aanvanklik probeer oortuig om nié te gaan perdry nie. Hy het eindelik bes gegee, maar Waldo gemaan om versigtig te wees. “Ek het gesê dis reg, maar moenie seerkry nie.” Toe die foon ŉ paar uur later lui en Nel hoor dat Waldo van die perd afgegooi is, het hy aanvanklik gedink iemand maak ŉ grap. Hy het egter gou besef Waldo is wél beseer en hy en sy vrou, Petro, en hulle dogter, Isandrie (11), is inderhaas na die dokter na wie Waldo intussen geneem is. “Toe ons daar instap, kon ek sien hy het seer. Hy het séérgekry,” het Nel gesê. “Hy was by sy positiewe; ons het in die spreekkamer met hom gesels. Sy ma het vir hom gesê hy gaan weer rugby speel en ek het vir hom gesê om net rustig te wees.” Waldo het egter deurlopend gekla van pyn en dat hy sukkel om asem te kry. Die dokter het aanbeveel dat hy so gou moontlik na ŉ hospitaal op Klerksdorp oorgeplaas word en hy is met ŉ ambulans soontoe geneem. “Sy ma was saam met hom in die ambulans. By Hartbeesfontein, so 30 kilometer voor Klerksdorp, kon sy sien hy is weg, maar die paramedici het gesê hy is nog daar.” By die hospitaal op Klerksdorp het dokters vergeefs probeer om Waldo se lewe te red. “Die dokters sê hulle het als probeer…” Waldo is waarskynlik dood weens massiewe inwendige bloeding. Volgens sy pa het die perd waarop Waldo gery het, vermoedelik vir iets geskrik en reguit op ŉ vragmotor op die R52 afgepyl. “Niemand het regtig gesien wat gebeur het nie.” Die perd het klaarblyklik teen die vragmotor vasgehardloop. Die dier is op die toneel dood. Waldo het vermoedelik die vragmotor getref en is waarskynlik tot in die pad teruggeslinger. (Foto: verskaf) Waldo se maats het Woensdagaand na die huis gestroom, waar hulle tot in die vroeë oggendure staaltjies oor dié besige jong man vertel het. Waldo het o. 17-rugby vir die Luiperds gespeel, was ŉ kranige gholfspeler, het jiu‑jitsu gedoen, motorfiets gery en slot vir sy skool se eerste rugbyspan gespeel. “Hoe meer extreme dit was, hoe meer het hy daarvan gehou,” het Nel gesê. ŉ Begrafnisdiens word Dinsdag om 11:00 in die Hervormde Kerk op Lichtenburg vir Waldo gehou.